GPS koordinaadid
Info:
58º30’32’’ N
21º59’48’’ E
Suuriku pank asub Kihelkonna vallas, Tagamõisa poolsaare kirdenurgal,Undva külast kirdes. Suuriku on Saaremaa pankadest kõrguselt ja pikkuselt teisel kohal. Järsaku pikkus on 1,6 km, kõrgus kuni 20 m. Siin paljanduvad Jaani lademe Mustjala ja Ninase kihistike kivimid. Panga alumised 8 meetrit koosnevad Siluri kivimitest, ülemine osa aga kobedatest pinnakatte setetest. Panga keskmises kolmandikus on jälgitav horisontaalsete kihtide asendumine ebakorrapärase kujuga kõrgendikega (biohermidega), mis on ehitatud põhiliselt sammalloomadest.
Huvitav on see, et Tagalahe pankrannik jätkub teise astmena vee all. Suuriku juures on esimesel astangul eriti vähe vett peal, seetõttu on siin karile sõitnud mitmed laevad. Siin juhtus ka üks ohvriterikkaim laevaõnnetus Eesti merelaevanduse ajaloos. 1951. aasta novembritormis tuli Loksalt mootorpurjelaev „Lydia Koidula“
, lastiks tellised. Algas torm ja laeval kästi siirduda Tagalahte. Laev sattus Suuriku panga veealuse astangu peale. Laeva esiosa libises astangu peale, tagaosa jäi rippuma sügaviku kohale. Laine tõstis tagumist osa nii kaua üles-alla kuni see murdus. Mehed, kes olid esimese osa peal, pääsesid, tagaosa peal olnud inimesed hukkusid koos kapteniga. Rannakivide vahelt võib praegugi leida mere poolt lihvitud punaseid tellisetükke.